Statebond-buiging vir vrouekrieket | Netwerk24
Statebond-buiging vir vrouekrieket
13 Augustus 2019 17:15
Vrouekrieketspanne sal in 2022 by die Statebondspele in Birmingham, Engeland, die eerste keer om medaljes in dié sportskouspel kan meeding.
Die veelsydige Protea Suné Luus vroeër vanjaar in 'n T20-wedstryd tussen Suid-Afrika en Sri Lanka in Johannesburg. Foto: Gallo Images
Die Internasionale Krieketraad (IKR) het Dinsdag in 'n verklaring gesê dat agt spanne in die T20-formaat teen mekaar sal speel. Al die wedstryde sal op Edgbaston in Birmingham beslis word.
Manu Sawhney, uitvoerende hoof van die IKR, sê in 'n verklaring dit is 'n geskiedkundige oomblik, nie net vir vrouekrieket nie, maar ook vir die krieketgemeenskap.
"Vrouekrieket gaan van krag tot krag en ons is verheug en voel geëerd dat die Statebondspele-federasie (CGF) gestem het dat vroue in T20-krieket in 2022 kan deelneem.
"Die T20-formaat is vinnig en opwindend en perfek vir die Statebondspele. Dit bied nog 'n kans om vrouekrieket op 'n internasionale verhoog bekend te stel," sê Sawhney.
Dit sal egter nie die eerste keer wees wat krieket by die Statebondspele te sien is nie. Suid-Afrika se manspan het in 1998, toe die Spele in Kuala Lumpur, Maleisië, beslis is, die goue medalje gewen. Destyds was dit beslis in die formaat van 50 boulbeurte. Dit was egter die laaste keer wat krieket op die program was.
Suid-Afrika is volgens die IKR se jongste ranglys die sesde voorste span in die wêreld in T20-krieket.
Die Statebondspele in 2022 word van 27 Julie tot 7 Augustus beslis, met sowat 4 500 deelnemers wat sake in 18 sportkodes gaan uitspook.